»Maskinerne vil i fremtiden ikke kun erstatte fysiske opgaver. De vil også kunne erstatte vores vidensarbejde. Med big data og algoritmer kan computere analysere langt hurtigere, end nogen kontorarbejder er i stand til. Resultatet er, at maskinerne overtager opgaver, som vi før tænkte, at kun mennesker kan udføre. Med tiden vil der være mange folk, der ikke har evner til at tilføje væsentlig mere værdi, end en maskine kan. Maskiner er hurtigere og beder hverken om løn eller arbejdsskadeerstatning«.

Sådan siger den amerikanske fremtidsforsker Martin Ford, der er aktuel med bogen ’Robotterne kommer’, der netop er udkommet på dansk. I 1990’erne var han direktør i et it-firma, der producerede software til Microsoft Windows. I begyndelsen var der mange jobs i firmaet, for der skulle både produceres programmer og cd-rommer, og det hele skulle sendes fysisk af sted med posten. I dag der ingen fysisk produktion længere – det hele overføres digitalt til kunderne.

»Selv i min lille branche forsvandt de jobs hurtigt, og det fik mig til at tænke over, at hele samfundet ville blive på samme måde. Tag eksempelvis et område som jura, hvor man i dag bruger algoritmer til at gennemlæse sagsdokumenter. På Wall Street udfører software 60 til 70 procent af børshandlen. En ny undersøgelse af nogle af de største amerikanske virksomheder viser, at antallet af økonomiansatte er faldet med cirka 40 procent de sidste 10 år, fordi revisorerne og finansanalytikerne er blevet erstattet af algoritmer og store datasæt. Inden for medicin har du også uddannelser som radiologi, hvor du lærer at diagnosticere ud fra billeder. Men computere er ved at blive utrolig gode til den slags, så de jobs vil også være truet. Selv inden for journalistik har man udviklet systemer, der kan skrive nyheder ud fra en datastrøm. I øjeblikket er det mest i sports- og erhvervsjournalistik, men du kan simpelthen ikke læse, at artiklen er skrevet af en maskine. Hvis dit kontorjob består af gentagelsesopgaver, hvor du analyserer data og skriver om dine resultater, så kan du blive erstattet af en computer«.